KIRJALLINEN KYSYMYS E-3131/00

esittäjä(t): Laura González Álvarez (GUE/NGL) komissiolle

(6. lokakuuta 2000)

Aihe: Komission päätös peruuttaa nouse ja kävele -ohjelma

Komissio on peruuttanut alaruumiistaan halvaantuneiden henkilöiden liikuntakyvyn palauttamiseen suunnatun nouse ja kävele -ohjelman rahoituksen. Komissio katsoo, että hanke on muuttunut kaupalliseksi ja että tämän vuoksi se ei ole luonteeltaan perustutkimusta, joka edellyttää EU:n rahoitustukea. Komission mukaan olisi aika, että Euroopan unionin jäsenvaltioiden julkiset terveydenhoitojärjestelmät ja yksityissektori ottaisivat asian hoitaakseen. Suurin osa potilaista ei kuitenkaan pysty maksamaan leikkauksen kustannuksia.

Ohjelman tulokset ovat olleet erittäin myönteisiä ja herättäneet paljon odotuksia liikuntakyvyttömissä tai pyörätuolia käyttävissä henkilöissä. Tällä hetkellä hankkeen leikkausjonossa on yhä yli 300 leikattavaksi valittua potilasta, jotka uskovat saavansa takaisin kävelykykynsä.

Lukuisat potilaita edustavat järjestöt, kuten Espanjan liikuntavammaisten liitto, ovat pyytäneet komissiolta, että se ei peruuttaisi ohjelman rahoitusta.

Voisiko komissio muuttaa päätöstään ja jatkaa hankkeen rahoitusta vielä neljän vuoden ajan?

Mitä ratkaisuja komissio voi tarjota leikkausjonossa oleville potilaille, joita on yli 300?

Mihin aloitteisiin komissio on ryhtynyt tai aikoo ryhtyä edistääkseen, että jäsenvaltioiden julkiset terveydenhoitojärjestelmät tai yksityissektori jatkaisivat hanketta?

Aikooko komissio tukea uuttaa tutkimusväylää, jossa keskitytään elinsiirtoon ja selkäytimen korvaamiseen? Mitkä olisivat tämän uuden ohjelman ominaisuudet?

Philippe Busquin komission puolesta antama yhteinen vastaus kirjallisiin kysymyksiin E-3130/00 ja E-3131/00

(15. marraskuuta 2000)

Alaraajahalvauspotilaiden liikuntakyvyn osittaista palauttamista koskevan Stand Up and Walk -hankkeen(1) sovittu kesto oli kolme vuotta, ja tämä yhteisrahoitteinen hanke käynnistyi 1. heinäkuuta 1996. Hanke koski pienellä potilasryhmällä tehtävää liikuntakyvyn osittain palauttavan ohjelman viimeistelyä, ja siinä oli määrä asentaa hermoja stimuloiva implantti kuudelle potilaalle yhteensä kuudessa jäsenvaltiossa. Tämä Euroopassa ainutlaatuinen lääketieteen alan esittelyhanke koskee erittäin hankalaa ja tärkeää aihetta, ja sitä johti esimerkillisellä tavalla professori Rabischong yhteistyökumppaneineen. Taloudellista tukea, jonka määrä oli vahvistettu 1,5 miljoonaksi euroksi, ei ole missään vaiheessa keskeytetty. Komissio ei ole peruuttanut tai keskeyttänyt sopimusta. Koska hanke viivästyi jonkin verran, sen toteuttamiseen pyydettiin komissiolta kaksi kolmen kuukauden pidennystä. Muuten hanke olisi päättynyt 30. kesäkuuta 2000.

Saadakseen uudelleen yhteisön rahoitusta yhteenliittymän on muiden tutkijoiden kumppanuusliittymien tavoin toimitettava hanke-ehdotus ehdotuspyyntöön(2), jonka komissio julkaisee Euroopan yhteisöjen virallisessa lehdessä osana viidettä tutkimuksen ja teknologisen kehittämisen puiteohjelmaa. Komissio valitsee hyväksyttävät hanke-ehdotukset etukäteen julkaistujen perusteiden ja menettelyjen mukaisesti sen jälkeen, kun riippumattomien asiantuntijoiden komitea on arvioinut ne.

Komission ja yhteenliittymän tekemässä sopimuksessa ei ole missään vaiheessa ollut kysymys parlamentin jäsenen mainitsemasta potilasmäärästä 300. Hanke koski kuutta potilasta, ja päätöksen ainoastaan kahden implantin asentamisesta tekivät tutkimuksen toteuttajat eikä komissio.

Komission tehtävä kaikkien esittelyhankkeiden yhteydessä on antaa tutkimuksen tekijöille mahdollisuus validoida käytetty tekniikka mahdollisimman suurella potilasmäärällä, mikä tuntuu toteutuneen kyseisessä hankkeessa. Tavoitteena on tällöin saattaa tekniikka kliiniseen käyttöön tai markkinoille niin, että tutkijat itse ovat yhteydessä erilaisiin julkisiin ja yksityisiin organisaatioihin, jotka vastaavat kyseisen tekniikan hyväksymisestä (sääntelyviranomaiset, ministeriöt, teollisuus). Kun rahoitus oli myönnetty kyseiselle hankkeelle, komissio teki paljon sen eteen, että hanke sai paljon huomiota (julkaisut, posterit erilaisissa tilaisuuksissa, tutkimusalasta vastaaville järjestetty lehdistötilaisuus 20. maaliskuuta 2000). Komission tehtävä ei kuitenkaan ole antaa tutkijoille tämän enempää julkisuutta heidän kehittämänsä teknologian siirtämisessä, levittämisessä ja käytössä. Periaate pätee erityisesti tähän hankkeeseen, sillä implantti on nyt validoitu ja se voidaan saattaa markkinoille. Näin ollen tutkimuksen tekijöiden tukeminen vielä tämän jälkeen olisi ristiriidassa Maailman kauppajärjestön sopimuksissa annettujen, tuotteiden markkinoille tuomista edeltävää vaihetta koskevien määräysten kanssa.

Viides puiteohjelma tarjoaa joitakin mahdollisuuksia tällä alalla. Elämänlaatu ja luonnonvarojen hoitaminen -ohjelmaan voi jättää ehdotuksia, jotka koskevat toimintakyvyn rajoituksia ja niihin liittyviä hoitomenetelmiä seuraavien avaintoimintojen yhteydessä: Solutehdas (erityisesti työohjelman kohta 3.1), Ikääntyvä väestö ja toimintakyvyn rajoitukset (erityisesti kohta 6.4) ja tutkimukseen liittyvät yleiset toimet, jotka vammaisiin ja neurotieteisiin. Lisäksi Käyttäjäystävällinen tietoyhteiskunta -ohjelmassa on avaintoiminto Henkilöt, joilla on erityistarpeita, mukaan lukien vammaiset ja vanhukset. Kuudetta puiteohjelmaa koskevat neuvottelut ovat vielä sellaisessa vaiheessa, että olisi ennenaikaista antaa tietoja siitä, miten yhteisö voi myöhemmässä vaiheessa tukea tutkimusta ja teknologista kehittämistä mainitulla alalla. Euroopan parlamentti osallistuu tähän työhön yhteispäätösmenettelyn yhteydessä, jolloin sillä on mahdollisuus vaikuttaa asiaan.

(1) Viite BMH4-CT961501.

(2) Seuraava ehdotuspyyntö julkaistaan 15. marraskuuta 2000.